Diari Oficial de la Generalitat Valenciana


Sumari del DOGV 5378, del 31-10-2006 (2006/12580)

ORDE de 24 d'octubre de 2006, de la Conselleria de Cultura, Educació i Esport, per la qual s'establixen els requisits d'experiència docent per a impartir l'especialitat de Dolçaina en els centres públics i privats d'ensenyança de música de grau mitjà de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5378

Data del DOGV
:   31-10-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/12778


Data del document
:   24-10-2006

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * música
    * accés a l'educació
    * programa d'ensenyament
    * educació artística

ORDE de 24 d'octubre de 2006, de la Conselleria de Cultura, Educació i Esport, per la qual s'establixen els requisits d'experiència docent per a impartir l'especialitat de Dolçaina en els centres públics i privats d'ensenyança de música de grau mitjà de la Comunitat Valenciana. [2006/Q12463]  
El Reial Decret 2.194/2004, de 25 de novembre, pel qual es crea l'especialitat de Dolçaina en el grau mitjà de les ensenyances de Música i s'establixen els elements bàsics del currículum d'esta especialitat, té com a objecte ampliar les especialitats a què es referix l'article 9 del Reial Decret 756/1992 de 26 de juny, pel qual s'establixen els aspectes bàsics del currículum dels graus elemental i mitjà de Música, incorporant l'especialitat de la Dolçaina en el grau mitjà de les ensenyances de Música i fixant, al seu torn, els elements bàsics del currículum d'esta especialitat.  
El Decret 90/2006, de 23 de juny, del Consell que modifica el Decret 151/1993, de 17 d'agost, del Consell, pel qual s'establix el currículum dels graus elemental i mitjà de música i es regula l'accés a tals graus, incorpora al catàleg de titulacions de grau mitjà de música vigent en la Comunitat l'especialitat de Dolçaina. Esta norma fixa els objectius específics, els continguts propis, els criteris d'avaluació i la càrrega lectiva d'esta nova especialitat, a la qual incorpora els elements bàsics del currículum de la Dolçaina segons s'establixen en el Reial Decret 2.194/2004, de 25 de novembre.  
L'article 96.1 de la Llei Orgànica 2/2006 d'Educació establix que per a exercir la docència en les ensenyances artístiques, és necessari estar en possessió del títol de llicenciat, enginyer o arquitecte, o del títol de grau corresponent o titulació equivalent a efectes de docència.  
Fins a la publicació del Reial Decret 2.194/2004, de 25 de novembre, la Dolçaina no ha figurat en els catàlegs d'especialitats instrumentals dels plans d'estudi que històricament han estat vigents en els conservatoris de música espanyols. Conseqüentment, en l'actualitat no hi ha titulacions específiques amb el rang acadèmic previst en l'article 39.3 de la Llei Orgànica d'Ordenació del Sistema Educatiu, que permeta impartir l'especialitat de la Dolçaina en centres públics i privats d'ensenyança reglada de música.  
L'administració educativa valenciana, davant la previsible demanda dels centres públics i privats de música de la Comunitat, per a l'autorització d'esta especialitat com un dels instruments més representatius de la música popular valenciana, ha de regular els requisits d'experiència docent que han de reunir els professors per a impartir l'ensenyança de la Dolçaina.  
Per això, fins al moment que s'expedisquen títols específics de l'especialitat de Dolçaina, es fa necessari recórrer a la figura del professor especialista, segons es preveu en l'article 33.2 de la Llei Orgànica 1/1990, de 3 d'octubre, d'Ordenació General del Sistema Educatiu, el sistema de contractació del qual en centres dependents de les administracions públiques es regula en el Reial Decret 1.560/1995, de 21 de setembre, i en l'àmbit de gestió de la Comunitat cal aplicar el Decret 296/1997, de 2 de desembre, del Govern Valencià, pel qual s'establix el règim de contractació de professors especialistes en centres públics dependents de la Conselleria de Cultura, Educació i Esport, entre els quals figuren els centres que impartixen ensenyances de règim especial.  
En conseqüència, fins a l'expedició dels corresponents títols de professor superior de Dolçaina o titulació equivalent a efecte de docència, requerits reglamentàriament per a impartir l'ensenyança de grau mitjà de l'esmentada especialitat en centres públics i privats d'ensenyança reglada de música, fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
1. Competència docent   
S'autoritza la figura del professor especialista, segons preveu el Decret 296/1997, de 2 de desembre, del Govern Valencià, pel qual es regula el règim de contractació de professors especialistes en centres públics dependents de la Conselleria de Cultura, Educació i Esport, per a impartir l'ensenyament de la Dolçaina en centres públics i privats, especialitat que es preveu en l'article 10 del Decret 151/1993, de 17 d'agost, pel qual s'establix el currículum dels graus elemental i mitjà de música.  
2. Selecció de professors  
Els centres públics de música dependents de corporacions locals i els centres privats autoritzats seleccionaran els professors especialistes d'acord amb les seues pròpies normes.  
3. Autorització   
Per a sol·licitar l'autorització de l'especialitat de Dolçaina, els centres públics dependents de corporacions locals i els privats autoritzats presentaran el currículum professional del professor especialista proposat que permeta acreditar els seus coneixements i experiència en el camp professional de la Dolçaina, a què s'adjuntarà la programació de l'ensenyança amb els objectius, continguts i criteris d'avaluació, d'acord amb el currículum de l'especialitat establit en el Decret 151/1993, de 17 d'agost, del Govern Valencià, modificat pel Decret 90/2006, de 23 de juny, del Consell, pel qual s'establix el currículum dels graus elemental i mitjà de música i es regula l'accés a tals graus, i s'incorpora al catàleg de titulacions l'especialitat de Dolçaina.  
Disposició addicional  
La present orde entrarà en vigor l'endemà de la seua publicació en el Diari Oficial de la Generalitat.  
València, 24 d'octubre de 2006  
El conseller de Cultura, Educació i Esport  
ALEJANDRO FONT DE MORA TURÓN